钦定古今图书集成/明伦汇编/交谊典/第060卷
## 钦定古今图书集成/明伦汇编/交谊典/第060卷

| 钦定古今图书集成 明伦汇编 第六十卷 |

| |

钦定古今图书集成明伦汇编交谊典

第六十卷目录

宴集部纪事二

交谊典第六十卷

《册府元龟》：晋卢詹，高祖天福初，拜礼部尚书，分司雒
下，与右仆射卢质、散骑常侍卢重俱在西都，数相过
从。三人俱嗜酒，好游山水塔庙、林亭花竹之地，无不
同往，酣饮为乐，人无间然。雒中朝士目为“三卢会。”
《遗史记闻》：“钱镠，临安人。里中有大木，镠幼时常戏其
下。后为吴越国王，宴父老山林皆覆锦，名其木衣锦
将军。”

马令《南唐书先主书》：“初，徐氏诸子不齿知诰，而知训
尤悖。尝召知诰饮酒，伏剑士欲害之。行酒吏刁彦能
酒至，知诰，以手瓜掏之，知诰悟，起走，乃免。后知诰自
润州入觐，知训与饮于山光寺，又欲害之。徐知谏以
谋告知诰，知诰起遁去。”

《王夷邺传》：夷邺性率易，好饮酒，不拘小节。常遗亲友
书曰：“今宵好月，能相过乎？”赴召者甚众，夷邺已醉，指
酒壶曰：“本用相待，酒兴辄来，自倒之矣。”其疏豁多类
此。

《邵拙传》：“拙饮酒常至百盏，偶沈酗，遂绝饮，虽筵宴终
日唯茶而已。”

陆游《南唐书徐知谔传》：“知谔一日游蒜山，除地为场，
连虎皮为大幄，号虎帐，与宾僚会饮其中。”

《史虚白传》：虚白与北海韩熙载来归，时烈祖辅吴，方
任用宋齐丘，虚白诵言曰：“吾可代彼。”齐丘不平，欲穷
其技能，召与宴饮，设倡乐奕棋博戏，酒数行，使制书
檄诗赋碑颂。虚白方半醉，命数人执纸口占，笔不停
缀，俄而众篇悉就，词采磊落，座客惊服。

《陈曙传》：“曙，蜀人，乡人有会集，或祭神，曙不行，召而至，
醉饱乃辞去。由是人多设虚座，陈酒肴以待之，同日
或至数家。”

《张易传》：元宗立，易以水部员外郎通判歙州。刺史朱
匡业平居甚谨，然醉则使酒陵人，果于诛杀，无敢犯
者。易至，赴其宴，先已饮醉就席，酒甫一再行，掷杯推
案，攘袂大呼，诘责锋起，匡业尚醒，愕然不敢对，惟曰：
“通判醉甚，不可当也。”易巍峨喑呜自若，俄引去，匡业
使吏掖就马。自是见易加敬，不敢复使酒，郡事亦赖
以济。太弟景遂初立，高选官僚，召为赞善大夫。景遂
召饮，以玉杯行酒，因与座客传玩。至易，忽大言曰：“殿
下有重宝轻士之意，何耶？”扺于柱础碎之，在座皆失
色。

《清异录》：侯元亮，马氏时湖湘宰，退居长沙门，常有客，
宴会无虚日。人目为“闹侯。”

珍珠船五代汉韦思守上党，未尝与宾佐宴会。有从
事求见，思怒曰：“必是求猎酒也。”命典客饮而遣之。
《酒谱》：五代之乱，干戈日寻，而郑云叟隐于华山，与罗
隐终日怡然对饮。有酒诗二十章，好事绘为图，以相
贶遗。

《十国春秋？前蜀潘岏传》：天复元年，东平王全忠初兼
四镇，高祖使岏往聘，以通彼我之怀。岏至，言辞宛转，
饮酒一石不乱。每过饮，礼容益恭，全忠爱之。酒酣，谓
岏曰：“押牙尚能作豪饮乎？”岏谢不敢。全忠乃簇席间
叵罗尊罍器皿，次第注酌。岏一饮而尽，愈益温克。全
忠即彻诸物赐之，意其归馆，应倾写委顿，已令人侦
岏。岏方簪笋箨冠子徐理所得酒器。涤而藏之。一时
号为“雅量。”

《宋光浦传》：光浦事后主为内侍监。乾德中，后主宴饮
无度，常以重阳日宴群臣于宣华苑。夜半酒酣，后主
唱韩琮柳枝词，光浦意欲以讽为谏，遂咏胡曾诗曰：
“吴王恃霸弃雄才，贪向姑苏醉绿醅。不觉钱塘江上
月，一宵西送越兵来。”后主闻之，不乐而罢。

《吴越武肃王世家》：天宝三年冬十月戊寅，王亲巡衣
锦军。有邻媪年九十馀，携壶浆迎王曰：“钱婆留，宁馨
富贵。”王下车拜之。王置酒高会，父老男妇八十岁以
上者金尊，百岁者玉尊。王执爵上寿，制还乡歌曰：“三
节还乡兮挂锦衣，碧天朗朗兮爱日晖。功臣道上兮
列旌旗，父老远来兮相追随。家山乡眷兮会时稀。今
朝设宴兮觥散飞，斗牛无孛兮民无欺，吴越一王兮
驷马归。”时父老不能解，王复高揭吴音为歌，举座赓
之，叫笑振席。

《吴越孙承祐传》：承祐在浙日，凭借亲宠，恣为奢侈，每
一燕会，杀物命千数家，食亦数十器。方下箸，设十银
镬构火，以次荐之常馔客指其盘曰：“今日南之蝤蛑北之红羊，东之虾鱼，西之嘉粟，无不毕备。可云富有
小四海矣。”

《宋史陶榖传》：“榖性急率，尝与兖帅安审信集会，杯酒
相失，为审信所奏，时方姑息武臣，榖坐责授太常少
卿。”

《国老谈苑》：陶谷以翰林学士奉使吴越，忠懿王宴之，
因食蝤蛑，询其名类，忠懿命自蝤蛑至蟛蚏，凡罗列
十馀种以进。榖视之，笑谓忠懿曰：“此谓一代不如一
代也。”

太祖以范质寝疾，令内夫人问讯。质家迎奉器皿不
具，内夫人奏知，太祖即令翰林司送果子床、酒器凡
十副以赐之。因谓质曰：“卿为宰相，何自苦如此？”质奏
曰：“臣向在中书，门无私谒，所与饮酌，皆贫贱时亲戚，
安用器皿？因循不置，非力不及也。”

《宋史王溥传》：“溥字齐物，父祚。溥在相位，祚以宿州防
御使家居，每公卿至，必首谒，祚置酒上寿。溥朝服趋
侍左右，座客不安席，辄引避，祚曰：‘此豚犬尔，勿烦诸
君起’。”

《王审琦传》：审琦素不能饮，尝侍宴，太祖酒酣，仰祝曰：
酒，天之美禄。审琦，朕布衣交也，方与朕共享富贵，何
靳之不令饮也。祝毕，顾谓审琦曰：“天必赐卿酒量，试
饮之勿惮也。”审琦受诏饮十杯无苦。自此侍宴常引
满，及归私家，即不能饮，或强饮辄病。

审琦子承衍，雍熙中知天雄军府兼都部署。时契丹
扰镇阳，候骑至冀州，去魏二百馀里，邻境戒严，城中
大恐。属上元节，承衍下令市中及佛寺燃灯设乐，与
宾佐宴游达旦，人赖以安。

《李昉传》：“太宗即位，加昉户部侍郎，从攻太原。车驾至
常山。常山即昉之故里，因赐羊酒，俾召公侯相与饮
宴，里中父老及尝与游从者咸预焉。七日而罢，人以
为荣。师还，以劳拜工部尚书兼承旨。昉年七十，以特
进司空致仕。所居有园亭别墅之胜，多召故人亲友
宴乐其中。既致政，欲寻洛中九老故事。时吏部尚书”
宋琪年七十九，左谏议大夫杨徽之年七十五，郢州
刺史魏丕年七十六，太常少卿致仕李运年八十，水
部郎中朱昂年七十一，庐州节度副使武允成年七
十九，太子中允致仕张好问年八十五，吴僧赞宁年
七十八，议将集会蜀寇而罢。

《安守忠传》：“守忠累迁瀛州防御使，淳化二年，徙知雄
州。方与僚佐宴饮，有军校谋变，擐甲及阍，阍者仓卒
入白，守忠言笑自若，徐顾坐客曰：‘此辈酒狂尔，擒之
可也’。人服其量焉。”

《张齐贤传》：“齐贤以司空致仕归洛，得裴度午桥庄，有
池榭松竹之盛，日与亲旧觞咏其间，意甚旷。适
太宗女《荆国大长公主传》：主下嫁驸马都尉李遵勗，
遵勗宾客，皆一时贤士，每燕集，主必亲视饔饎。”
《国老谈苑》：“陈省华以大卿居家，其子尧叟参枢密，尧
咨掌制诰，每朝退，端服夹侍，偶宾至，则导茗酪焉。
晏丞相知南”京，王琪、张亢为幕客，汎舟湖中，只以诸
妓自随。晏公把柁，王、张操篙。琪，南方人，知行舟次第
至桥下，故使船触柱而横，厉声呼曰：“晏稍使柁不正
也。”

《宋史张秉传》：“秉官礼部侍郎，加枢密直学士。好饰衣
服，洁馔具。每公宴及朋友家集会，多自挈肴膳而往。
家甚贫，常质衣以给费焉。”

《吕蒙正传》：“咸平七年，授太子太师，封蔡国公，改封随，
又封许。景德二年春，表请归洛。蒙正至洛，有园亭花
木，日与亲旧宴会，子孙环列，迭送寿觞，怡然自得。”
《寇准传》：“景德元年，契丹大入，准请帝幸澶州。帝遂渡
河，御北门城楼，远近望见御盖，踊跃懽呼，声闻数十
里，契丹相视惊愕，不能成列。帝尽以军事委准，准承
制”专决，号令明肃，士卒喜悦。敌数千骑乘胜薄城下，
诏士卒迎击，斩获大半，乃引去。上返行宫，留准居城
上，徐使人视准何为。准方与杨亿饮博，歌谑懽呼，帝
喜曰：“准如此，吾复何忧！”

《魏仁浦传》：“仁浦子咸熙，尝会宾客，家童数辈，覆案碎
器，客皆惊愕，咸熙色不变，止令更设馔具。其宽厚若
此。”

《张雍传》：“大中祥符元年，以尚书左丞致仕。雍性鄙吝，
莅事勤恪，善为米盐苛察以肃下。恃其清干，受遇于
时，益矫厉以取名誉。所至藩镇宴犒率皆裁节，聚公
钱为羡馀以输官帑，集会宾佐，粝食而已。”

《杜镐传》：“镐，常州无锡人，南唐集贤校理。入宋，累迁工
部侍郎。所居僻陋，仅庇风雨，处之二十载不迁徙。燕
居暇日，多挈醪馔，以待宾友。性和易，清素有懿行，士
类推重之。”

《田景咸传》：咸性鄙吝，务聚敛，每使命至，惟设肉一器，
宾主共食。在邢州日，使者王班至，景咸劝班酒曰：“王
班请满饮。”典客曰：“是使者姓名也。”景咸悟曰：“我意王
班是官尔，何不早谕我。”闻者笑之。

《张茂直传》：“真宗居藩时，茂直与朱昂并在诸王府，每预宴集，屡因酬唱识其名。即位，选用旧臣，得茂直及
昂与梁周翰、师颜辈相继知制诰。茂直既入西阁，会
元杰生旦，遣持礼币为赐，复至旧府，时人荣之。”
《周起传》：“起为枢密副使，尝与寇准过同列曹璋家饮
酒，既而客多引去者，独起与寇准尽醉，夜漏上乃归。
明日”入见，引咎伏谢。真宗笑曰：“天下无事，大臣相与
饮酒，何过之有？”

《薛奎传》：“奎以枢密直学士知益州。尝夜宴，有戍卒杀
人，人皆奔走。奎密遣捕杀之，坐客莫有知者。”

《王旦传》：寇准为武胜军节度使。在藩镇，生辰，造山棚
大宴。又服用僭侈，为人所奏。帝怒谓旦曰：“寇准每事
欲效朕，可乎？”旦徐对曰：“准诚贤能，无如𫘤何。”真宗意
遂解，曰：“然此正是𫘤尔。”遂不问。

《向敏中传》：“敏中为鄜延路缘边安抚使，会大傩，有告
禁卒欲倚傩为乱者，敏中密使麾兵被甲，伏庑下幕
中。明日，尽召宾僚兵官，置酒纵阅，无一人预知者。命
傩入，先驰骋于中门外，后召至阶，敏中振袂一挥，伏
出，尽擒之。果各怀短刃，即席斩焉。既屏其尸，以灰沙
扫庭，张乐宴饮，坐客皆股栗，边藩遂安。”

《曹彬传》：“彬子玮，用士得其死力，平居甚闲暇，及师出，
多奇计，出入神速不可测。一日，张乐饮僚吏，中坐失
玮所在。明日徐出视事，而贼首已掷庭下矣。”

《沈伦传》：“伦子继宗，善营产业，厚于养生，不饮酒，不嗜
音律，而喜接宾客，终日宴集无倦。”

《退朝录》：“魏野居于陕郊，其地颇有水竹之胜，客至必
留连饮酒。”

《龙川别志》：李允则守雄州，以知术显，世多能道之者。
予从事北都，父老谓予曰：“允则自雄入奏过魏，魏守
寇莱公也。谓允则曰：‘闻君在雄，筵会特盛，能为老夫
作小会否’？”允则曰：“方入奏，不敢留，还日当奉教。”及还，
莱公宴之，幄帟器皿、饮食伎乐，百物华侈，意将压之。
既罢，谓允则曰：“君许我作会，来日可乎？”允则唯唯。公
顾谓左右：“伎乐如今日，每设百戏，幄帟床榻，留以假
之。”允则曰：“伎乐百戏，皆如今日，其他随行略可具也。”
明日，视其幄帟皆蜀锦绣，床榻皆吴越漆作，百物称
是，公已愕然矣。及百戏入，允则曰：“恐外尚有杂伎。”使
召之，则京师精伎至者百数十人。公视之大惊，使人
伺之，则床榻脱卸，毡裹驼载杂伎，变服为商贾以入。
明日，荐之于朝，极称其才雄之。僚吏尢之曰：“莱公尚
气，奈何以此胜之？”允则曰：“吾非夸之，示之以行军出
没之巧耳。”

《梦溪笔谈》：晏元献公为馆职时，天下无事，许臣寮择
胜燕饮。当时侍从文馆士大夫为燕集，以至市楼酒
肆，往往皆供帐为游息之地。公是时贫甚，不能出，独
家居与昆弟讲习。一日选东宫官，忽自中批除晏殊，
执政莫谕所因。次日进覆，上谕之曰：“近闻馆阁臣寮，
无不嬉游宴赏，弥日继夕。唯殊杜门与兄弟读书，如
此谨厚，正可为东宫官。”公既受命得对，上面谕除授
之意，公语言质野，则曰：“臣非不乐燕游者，直以贫无
可为之。臣若有钱，亦须往，但无钱不能出耳。”上益嘉
其诚实，知事君体，眷注日深。仁宗朝卒至大用。
《世说》补：宋子京多内宠，后庭曳罗绮者甚众。尝宴锦
江，微寒，命取半臂，诸婢各送一枚，凡十馀枚皆至。子
京视之茫然，恐有厚薄之嫌，竟不敢服，忍冻而归。
《遁斋闲览》：“程丞相琳性严毅，无所推下，出镇大名，每
晨起据案决事，左右皆惴恐，无敢喘息。及开宴召僚
佐饮酒，则笑歌欢谐，释如无间。于是人畏其刚果，而
乐其旷达。”

《宋史何中立传》：“中立官枢密直学士，嗜酒无行。庆历
中，集贤校理苏舜钦监进奏院，为赛神会，预者皆一
时知名士，中立亦在召中。已而辞不往。后舜钦等得
罪，中立有力焉。”

《东轩笔录》：“京师百司库务，每年春秋赛神，各以本司
馀物贸易，以具酒馔。至时吏史列坐，合乐终日。”庆历
中，苏舜钦提举进奏院，至秋赛，承例卖拆封纸以充。
舜钦欲因其举乐而召馆阁同舍，遂自以十千助席，
预会之客亦醵金有差。酒酣，命去优伶，却吏史，而更
召两军女伎。先是，洪州人太子中舍李定愿预醵厕
会，而舜钦不纳，定衔之，遂腾谤于都下。既而御史刘
元瑜有所希合，弹奏其事。事下右军穷治，舜钦以监
主自盗论，削籍为民。坐客皆斥逐，梅尧臣亦被逐者
也。尧臣作《客至》诗曰：“客有十人至，共食一鼎珍。一客
不得食，覆鼎伤众宾。”盖为定发也。

刘待制元瑜既弹苏舜钦，而连坐者甚众，同时俊彦
为之一空。刘见宰相曰：“聊为相公一网打尽。”是时南
郊大礼，而舜钦之狱断于赦前数日。舜钦有诗曰：“不
及鸡竿下坐人。”盖谓不得预赦免之囚也。舜钦死，欧
阳文忠公序其文集，叙及赛神之事，略曰：“一时俊彦，
举网而尽矣。”盖述御史之言也。舜钦以大理评事、集
贤校理废为民。后二年，得湖州长史，年四十馀卒。
《宋史程颢传》：颢父珦知磁州，徙汉州。尝宴客开元僧舍，酒方行人，讙言：“佛光见，观者相腾践，不可禁。”珦安
坐不动，顷之遂定。

《王曙传》：钱惟演留守西京，欧阳修、尹洙为官属，修等
颇游宴。曙后至，尝厉色戒修等曰：“诸君纵酒过度，独
不知寇莱公晚年之祸邪？”修起对曰：“以修闻之，莱公
正坐老而不知止尔。”曙默然。

《渑水燕谈录》：“天圣末，欧阳文忠公文章三冠多士，国
学补试国学解，礼部奏登甲科，为西京留守推官。府
尹钱思公、通判谢希深皆当世伟人，待公优异。公与
尹师鲁、梅圣俞、杨子德、张太素、张尧夫、王几道为七
友，以文章道义相切劘。率常赋诗饮酒，间以谈戏，相
得尤乐。洛中山水园亭，塔庙佳处，莫不游览。思公恐”
其废职事，微戒之。一日府会，语及寇莱公，思公曰：“知
莱公所以取祸否，由晚节奢纵，宴饮过度耳。”文忠曰：
“宴饮小过，不足招祸。莱公之责，由老不知退尔。”坐客
为之耸然，时思公年已七十。

《清波杂志》：“欧阳公为西京留守推官，事钱思公，一日
群游嵩山，取颍阳路归，暮抵龙门，雪作，登石楼望都
城次，忽烟霭中有车马渡伊木者，既至，乃思公遣厨
传歌妓，且致，俾从容胜赏，毋还归之意。思公既贬，汉
东王文康公晦叔为代。一日，讶幕客游有责曰：‘君等
自比寇莱公如何，莱公尚坐奢纵取祸，众不敢对。公’”
取手板起立曰：“以某论之，莱公之祸，不在杯酒，在老
不知退尔。”四座伟之。〈按欧文忠老不知退之说前段各有异同故并载之〉
《东轩笔录》：“钱文僖公惟滨生贵家，而文雅乐，善出天
性。晚年以使相留守西京，时通判谢绛、掌书记尹洙、
留府推官欧阳修，皆一时文士，游宴吟咏，未尝不同。
洛下多水竹奇花，凡园囿之胜，无不到者。有郭延卿
者，居水南，少与张文定公、吕文穆公游，累举不第，以
文行称于乡闾。张、吕相继作相，更荐之，得职官。然延”
卿亦未尝出仕，葺幽亭艺花，足迹不及城市，至是年
八十馀矣。一日，文僖率僚属往游，去其居一里外，即
屏骑从腰舆，张盖而访之，不以告名氏。洛下士族多
过客众，延卿未始出，盖莫知其何人也。但欣然相接，
道服对谈而已。数公疏爽闿朗，天下之选，延卿笑曰：
“陋居罕有过从，而平日所接之人，亦无若数君者。老
夫甚惬，愿少留，对花小酌也。”于是以陶樽果蔌而进。
文僖爱其野逸，为引满不辞。既而吏报申牌，府史牙
兵列庭中，延卿徐曰：“公等何官，而从吏之多也？”尹洙
指而告曰：“留守相公也。”延卿笑曰：“不图相国肯顾野
人。”遂相与大笑。又曰：“尚能饮否？”文僖欣然从之。又数
杯，延客之礼数杯盘无少加于前，而谈笑自若。日入
辞去，延卿送之门，顾曰：“老病不能造谢，希勿讶也。”文
僖登车，茫然自失。翊日，语僚属曰：“此真隐者也。彼视
富贵为何等物耶？”叹息累日不止。

《宋史郑戬传》：戬为陕西四路都总管兼经略安抚招
讨使，行边至镇戎军，趣莲花堡，天寒，与将佐置酒。元
昊拥兵近塞，会暮尘起，有报敌骑至者，戬曰：“此必三
川将按边回，非敌骑也。”已而果然。

《青箱杂记》：“少师赵公概，字叔平，天圣初，尧臣下第三
人及第，为人宽厚长者，留滞内相十馀年，晚始大用，
参贰大政。治平中，退老雎阳，素与欧阳文忠公友善，
时文忠退居东颍，公即自雎阳乘兴挐舟访之，文忠
喜公之来，特为展宴，而颍守翰林吕公亦预会。文忠
乃自为口号一联云：‘金马玉堂三学士；清风明月两
闲人’。”《两闲人》，谓公与文忠也。

《挥麈后录》：张耆既贵显，尝启章圣，欲私第置酒，以邀
禁从诸公，上许之。既画集尽驩曰：“更愿毕今夕之乐，
幸毋辞也。”于是罗帏翠幕，稠叠围绕，继之以烛，列屋
蛾眉，极其殷勤，豪侈不可状。每数杯则宾主各少愒，
如是者凡三数，诸公但讶夜漏如是之永，暨至彻席
出户询之，则云已再昼夜矣。

《谈苑》：张咏自益州寄书与杨大年，进奏院监官窃计
云：“大臣密书相遗，恐累我。”发视之，纸尾批云：“近日白
超用事否？”乃缴奏之。真宗以示寇准，准笑曰：“臣知开
封有伍伯，姓白，能用杖。”都下但翘楚者，以白超目之。
每饮，席浮大觥，遂以为况。真宗方悟而笑。

《闻见前录》：文潞公知成都府，成都风俗喜行乐，公多
燕集，有飞语。至京，御史何剡圣从，蜀人，因谒告归，上
遣伺察之。圣从将至，潞公亦为之动。张俞少愚者谓
公曰：“圣从之来无足念。”因迎见于汉州。有营妓善舞，
圣从喜之，问其姓，妓曰：“杨圣从。”曰：“所谓阳台柳者。”少
愚即取妓之项帕罗题诗曰：“蜀国佳人号细腰，东台
御史惜妖娆。从今唤作阳台柳，舞尽春风万万条。”命
其妓作《柳枝词》歌之，圣从为之霑醉。后数日，圣从至
成都，颇严重。一日，潞公大作乐，以燕圣从，迎其妓，杂
府妓中歌少愚之诗，以酌圣从，圣从每为之醉。圣从
还朝，潞公之谤乃息。事与陶榖《使江南邮亭》词相类
云。张少愚者，奇士，潞公固重其人也。

《续闻见近录》：文潞公守蜀，一日宴饮，夜深雪作，诸卒
辄毁马屋五间为薪。指使入白，潞公曰：“更毁五间。”与之酒，竟不辍，即论取佗屋补之。

张文懿为邓国公，既致政还乡。时范文正守邓，置酒
高会，军校皆命坐。文懿既坐，即据主席而客。文正席
中骇之，文懿徐曰：“公知邓州，暂守此土耳，老夫开国
于此，所以主席无嫌。”识者是之。明日，文懿复置会，挥
金甚盛，以帛三百端为文正寿，时人荣之。

山家清供章艺《斋鉴》：“宰德清时，虽槐古马高，尢喜延
客，然饮食多不取诸市，恐旁缘而扰人。一日往访之，
留以晚酌数杯，命左右造玉井饭，甚香美。”

春坊赵湖璧，弟竹潭、雍亦在焉，论诗把酒，及夜，无可
供者。湖曰：“吾有镜湖之莼。”潭曰：“雍有稽山之笋。”仆笑：
“可有一杯羹矣。”乃命庖作《玉带羹》，以笋似玉，莼似带
也。是夜甚适，今犹喜其清高而爱客也。

刘彝学士宴集间，必欲主人设苦荬。狄武襄公青帅
边时，边郡难以时置。一日集彝与韩魏公对坐，偶此
不设，谩骂狄公至黔卒，狄公声色不动，仍以“先生”呼
之。魏公知狄真将相器。

《诚斋杂记》：范蜀公居许下，于长啸堂前作荼蘪架，每
春季花时宴其下，有花堕酒中者，饮一大白，微风过
则举坐无遗，当时谓之“飞英会。”

《彦周诗话》：“伯父娶邯郸孙女。尝闻邯郸公与小宋饮
酒，举一物隶僻事，以多者为胜，饮不胜者，他人不敢
造席。”

《尊尧录》：仁宗一夕既寝，闻乐声，命烛兴坐，使内侍审
之，曰：“矾楼百姓饮酒乐声也。”帝欣然曰：“朕为天下父
母，得百姓长，如此足矣。”听彻，乃就寝。

《闻见前录》：司马温公尝曰：昔与王介甫同为群牧司
判官，包孝肃公为使，时号清严。一日，群牧司牡丹盛
开，包公置酒赏之，公举酒相劝，某素不喜酒，亦强饮，
介甫终席不饮，包公不能强也。某以此知其不屈。
仁宗朝，王安石为知制诰，一日赏花钓鱼宴内侍，各
以金楪盛钓饵药置几上，安石食之尽。明日，帝谓宰
辅曰：“王安石诈人也，使误食钓饵一粒，则止矣，食之
尽不情矣。”帝不乐之。

《宋史范纯仁传》：“纯仁提举西京留司御史台，时耆贤
多在洛，纯仁及司马光皆好客而家贫，相约为真率
会，脱粟一饭，酒数行，洛中以为胜事。”

《王素传》：素于巩有隽才，长于诗，从苏轼游。轼守滁州，
巩往访之，与客游泗水，登魋山，吹笛饮酒，乘月而归。
轼待之于黄楼上，谓巩曰：“李太白死，世无此乐三百
年矣。”

《王韶传》：韶知鄂州，尝宴客，出家姬奏乐，客张缋醉，挽
一姬不前，将拥之，姬泣以告。韶徐曰：“本出汝曹娱客，
而令失欢如此。”命酌大杯罚之，谈笑如故。人亦服其
量。

《文彦博传》：“彦博以太师致仕，居洛阳，与富弼、司马光
等十三人，用白居易九老会故事，置酒赋诗相乐，序
齿不序官，为堂，绘像其中，谓之洛阳耆英会。好事者
莫不慕之。”

《闻见前录》：元丰五年，文潞公以太尉留守西都，时富
韩公以司徒致仕，潞公慕唐白乐天九老会，乃集洛
中卿大夫年德高者为耆英会。以洛中风俗尚齿不
尚官，就资胜院建大厦曰“耆英堂”，命闽人郑奂绘像
其中。时富韩公年七十九，文潞公与司封郎中席汝
言皆七十七，朝议大夫王尚恭年七十六，太常少卿
赵丙、秘书监刘几、卫州防御使冯行己，皆年七十五，
天章阁待制楚建中、朝议大夫王慎言皆七十二，大
中大夫张问、龙图直学士张寿皆年七十。时宣徽使
王公拱辰留守北京，贻书潞公，愿预其会，年七十一。
独司马温公年未七十。潞公素重其人，用唐九老狄
兼谟故事，请入会，温公辞以晚进，不敢班富、文二公
之后。潞公不从，令郑公自幕后传温公像，又至北京
传王公像，于是预其会者凡十三人。潞公以地主携
妓乐就富公宅第一会，至富公会，送羊酒不出，馀皆
次为会。洛阳多名园古刹，有水竹林亭之胜。诸老须
眉皓白，衣冠甚伟，每宴集，都人随观之。潞公又为同
甲会司马郎中程太中珦、席司封汝言，皆丙午人也，
亦绘像资胜院。其后司马公与数公又为真率会，有
约“酒不过五行，食不过五味，惟菜无限。”楚正议“违约
增饮食之数，罚一会”，皆洛阳太平盛事也。

《东轩笔录》：有王永年者，娶宗室女，得右班殿直，监汝
州税。时窦卞通判汝州，与之接熟。尔后卞知深州，永
年复为州监押，益相亲昵，遂至通家。既而卞在京师，
永年求监金曜门书库，卞为干提举监司杨绘，绘遂
荐之。永年常置酒延卞，绘于私室，出其妻间坐，妻以
左右手掬酒以饮卞，绘谓之曰：“白玉莲花杯。”其亵狎
至是。后永年盗卖库书，事发下狱。永年引卞、绘尝受
其馈送，乃尝纳玑贝于两家，方穷治未竟，而永年死
狱中。朝议有两制交通匪人，至为奸利，落绘翰林学
士、知制诰，降为荆南副使，落卞待制，降监舒州灵仙
观。明年，卞卒于贬所。绘性少真，无检操，居荆南，日事游宴，往往与小人接。一日，出家妓延客夜饮，有选人
胡师文预会。师文本鄂州豪民子，及第为荆南府学
教授。尢少士检，半醉狎侮绘之家，妓无所不至。绘妻
自屏后窥之，大以为耻，叱妓入，挞于屏后。师文离席
排绘，使呼“妓出。绘愧于其妻，遽欲彻席。师文狂怒，奋
拳殴绘，赖众客救之，几至委顿。近臣不自重，至为小
人凌暴。”士论尢鄙之。

《闻见前录》：二程先生侍太中公访康节于天津之庐，
康节携酒饮月陂上，欢甚，语其平生学术出处之大。
明日怅然谓门生周纯明曰：“昨从尧夫先生游，听其
论议，振古之豪杰也，惜无所用于世。”纯明曰：“所言何
如？”明道曰：“内圣外王之道也。”是日，康节有诗云：“草软
波平风细溜，云轻日淡柳低摧。狂言不记道何事，剧
饮未尝如此杯。好景只知闲信步，朋欢那觉大开怀。
必期快作赏心事，却恐赏心难便来。”明道《和》云：“先生
相与赏西街，小子亲携几杖来。行处每容参剧论，坐
隅还许沥馀杯。槛前流水心同乐，林外青山眼重开。
时泰心闲两难得，直须乘兴数追陪。”《明道敬礼康节
如此》。

《贤奕编》：范氏自文正公贵显，以清苦俭约称于世，子
孙皆守其家法。忠宣正拜后，常留晁美叔同匕箸，美
叔退谓人曰：“丞相变家风矣。”或问之，晁答曰：“盐豉棋
子上有肉两簇，岂非变家风乎？”闻者大笑。

《谈苑》：朱柬之自言作滁州推官时，欧阳永叔为太守，
杜彬作倅，晓音律。永叔自琅琊山幽谷亭醉归，妓扶
步行前，引以乐。彬自亭下舞一曲破，直到州衙前，凡
一里馀。

范希文知邓州，是时法网疏阔，监司尚预宴游。张去
惑为提点刑狱，醉中起舞，既而曰：“启谏议，坏了提刑
也。”

《闻见前录》：熙宁初，王宣徽之子名正甫，字茂直，监西
京粮料院。一日，约康节先公同吴处厚、王平甫会饭，
康节辞以疾。明日，茂直来，康节谓曰：“某之辞会，有以
姑听之。”吴处厚者，好议论。平甫者，介甫之弟，介甫方
执政，行新法，处厚每讥刺之。平甫虽不甚主其兄，若
人面骂之，则亦不堪矣。此某所以辞会也。茂直笑曰：
“先生料事之审如此。昨处厚席间毁介甫，平甫作色，
欲列其事于府，某解之甚苦，乃已。”呜呼！康节以道德
尊一代，平居出处，一饭食之间，其慎如此，为子孙者
当念之。

《传讲杂记》。温公熙宁三年辞枢密副使不拜。四年自
永兴路安抚使迁京西路安抚使，又辞不赴，请西京
留台闲局，许之。优游多暇，访求河南境内佳山水处，
凡目之所观，足之所历，穷尽幽胜之趣，十数年间，倦
于登览。于是乃与楚政叔通议王安之朝议耆老六
七人，时相与会于城中之名园古寺，且为之约果实
不过三品，馔膳不过五品酒，则无算。以为俭则易供，
简则易继也。命之曰“真率会。”文潞公时以太尉守洛，
求欲附名于其间，温公不许，为其贵显，弗纳也。一日，
潞公伺其为会，戒中厨具盛馔，直往造焉。温公笑而
延之，戏曰：“俗却此会矣。”相与欢饮，夜分而散，亦一时
之盛事也。后温公语人曰：“吾不知合放此人入来。”
《能改斋漫录》：司马温公有《真率会》，盖本于东晋初时
拜官，相饬供馔。羊曼在丹阳日，客来早者得佳设，日
晏则渐不复精，随客早晚而不问贵贱。时羊固拜临
海守，竟日皆美，虽晚至者犹获精馔。时言固之丰腆，
不如曼之真率。

《梦溪笔谈》：石曼卿居蔡河下曲，邻有一豪家，日闻歌
钟之声，其家僮仆数十人，常往来曼卿之门。曼卿呼
一仆问：“豪为何人”，对曰：“姓李氏，主人方二十岁，并无
昆弟，家妾曳罗绮者数十人。”曼卿求欲见之，其人曰：
“郎君素未尝接士大夫，他人必不可见。然喜饮酒，屡
言闻学士能饮酒，意亦似欲相见，待试问之。”一日果
使人延曼卿，曼卿即著帽往见之，坐于堂上，久之方
出。主人著头巾，系勒帛，都不具衣冠。见曼卿，全不知
拱揖之礼。引曼卿入一别馆，供张赫然。坐良久，有二
鬟妾，各持小槃至曼卿前，槃中红牙牌十馀。其一槃
是酒，凡十馀品，令曼卿择一牌，其一槃肴馔名“令择
五品。”既而二鬟去，有群妓十馀人，各执肴果、乐器，妆
服人品，皆艳丽粲然。一妓酌酒以进，酒罢乐作，群妓
执果肴者萃立其前，食罢则分列其左右，京师人谓
之“软槃。酒。”五行，群妓皆退，主人者亦翩然而入，略不
揖客，曼卿独步而出。曼卿言：“豪者之状，懵然愚𫘤，殆
不分菽麦，而奉养如此，极可怪也。”他日，试使人通郑
重，则闭门不纳，亦无应门者。问其近邻，云“其人未尝
与人往返，虽邻家亦不识面。古人谓之钱痴”，信有之。
《文昌杂录》：石曼卿善豪饮，与布衣刘潜为友，尝通判
海州，刘潜来访之，曼卿与剧饮。中夜酒欲竭，顾船中
有醋斗馀，乃倾入酒中并饮之。至明日，酒醋俱尽，每
与客痛饮，露发跣足，著械而坐，谓之囚饮。饮于木杪，
谓之“巢饮。”以槁束之，引首出饮，复就束，谓之“鳖饮。”其狂纵大率如此。

《扪虱新话》：石曼卿、刘潜尝会饮于京师酒楼，主人知
其贤，特为供设，美酒嘉殽，终日不倦。既暮，主人具笔
研请题名，愿与其列。刘潜、石曼卿不得已，相顾曰：“捧
研可也。”予往过永兴，造一人家圃，坐池亭上，梁间有
题名，其末云：“主人乞书。”予顾谓同行者曰：“‘此乞书’字，
便可对‘捧研’也。”闻者亦笑。

《过庭录》：右丞居许，太守韩持国秋日于郡国会景亭
置宴张乐，会诸郡公程正叔及右丞，以故不至，持国
以诗寄云：“曲肱饮水程夫子，宴坐焚香范使君。顾我
未能忘旧乐，绿樽红妓对西曛。”

忠宣守洛。游师雄景叔，忠宣门生也，赴陕漕任，过洛
留数日。启行，忠宣饯于郊，拉程正叔会，而使妓侑酒，
盖忘正叔之来，旋悔之无及。景叔以正叔年德高，让
居上坐，正叔亦不辞。酒数行，景叔启白忠宣曰：“数妓
远出颇劳，某愿各酬一杯。”遂执爵遍劝诸妓，正叔不
乐，忠宣甚惶怖。劝将毕，正叔厉言曰：“景叔，愿公爱陕
之百姓亦如此。”景叔执爵，从容操西音言曰：“覆侍讲
只有此一勺。”里正叔亦为一嗤。忠宣意遂解。

晁端彦美叔，一日会贾易及东坡，贾时在台谏，盖尝
劾坡于朝，晁亦忘其事，遂同会。酒酣，坡言曰：“某昨日
造朝，有一人乘酒卧东衢，略不相避，某颇怒之。”因命
左右曰：“擒而绷之。”酒者曰：“尔又不是台谏，只有胡绷
乱绷。”易应声曰：“谁教尔辨？”坡公终席不乐。美叔终身
自悔拙于会客。忠宣曰：“吾向非景叔之佞，亦当抱美
叔”之恨矣。

《见闻搜玉》：有美堂在凤山之顶，鲁少卿会客，堂上妓
乐殷作，子瞻从湖中望之，戏以诗云：“指点云间数点
红，笙歌正拥紫髯公。谁知爱酒龙山客，却在渔舟一
叶中。”

《漫笑录》：东坡尝谓钱穆父曰：“寻常往来，心知称家有
无，草草相聚，不必过为具。”穆父一日折柬召坡食皛
饭，乃设饭一盂，萝卜一楪，白汤一盏而已，盖以三白
为皛也。后数日，坡复召穆父食毳饭，穆父意坡必有
毛物相报，比至日晏，并不设食，穆父馁甚，坡曰：“萝卜
汤饭俱毛也。”穆父叹曰：“子瞻可谓善戏谑者也。
山家”清供，暑月命客棹舟莲荡中，先以酒入荷叶饮
之，又包鱼鲊作供，真佳适也。坡云：“碧筒时作象鼻弯，
白酒凝带荷心苦。”坡守杭时，想屡作此供也。

《师友谈记》：东坡帅定武，诸馆职饯于惠济，坡举白浮。
欧阳叔弼、陈伯修二校理。常希古少尹曰：“三君但饮
此酒，酒釂当言所罚。”三君饮竟，东坡曰：“三君为主司
而失李方叔，兹可罚也。”三君者无以为言，惭谢而已。
张文潜舍人在坐，辄举白浮。东坡先生曰：“先生亦当
饮此。”东坡曰：“何也？”文潜曰：“先生昔知举而遗之，与三
君之罚均也。”举坐大笑。

《轩渠录》：东坡有歌舞妓数人，每留宾客饮酒，必云：“有
数个搽粉虞候，欲出来祇应也。”

《读书镜》：“东坡谪齐安，日用不过百五十。每月朔取钱
四千五百，断为三十块，挂屋梁上，平旦用尽，又挑取
一块，即藏去。又以竹筒贮用不尽者，以待宾客。云此
贾耘老法也。”

《宋史顾临传》：“绍圣初，龙图阁学士知定州，徙应天、河
南府。中人梁惟简坐尝事宣仁太后得罪过洛，转运
使郭茂恂徇时宰意，劾临与之宴集，夺职知歙州。”
《管师仁传》：“师仁以枢密直学士知定州。时承平百馀
年，边备不整，而辽横使再至，为西人请侵疆。朝廷诏
师仁设备，至则下令增陴浚隍，缮葺甲胄，僚吏惧不
知”所裁。师仁预为计度，一日而举众十万，转盼迄成，
外间无知者。于是日与宾客宴集，以示间暇，使敌不
疑。帝手书诏奖激。

《挥麈后录》：姚舜明庭辉知杭州，有老姥自言故娼也。
及事东坡先生云：“公春时每遇休暇，必约客湖上，早
食于山水佳处。饭毕，每客一舟，令队长一人，各领数
妓，任其所适。晡后鸣锣以集之，复会望湖楼或竹阁
之类，极欢而罢。至一二鼓，夜市犹未散，列烛以归，城
中士女云集，夹道以观千骑之还，实一时胜事也。”
《名臣言行录外集》：吕希哲为郡令，公帑多蓄鳆鱼诸
干物及笋干、蕈干，以待宾客，以减鸡鸭生命也。
《云斋广录》：桑门仲殊赴润州，郡宴于北固楼，太守命
坐客赋诗，殊先成曰：“北固楼前一笛风，碧云飞尽建
康宫。江南二月多芳草，春在濛濛烟雨中。”

汝阳溪穆清叔，因寒食纵步郊外，会数年少，同饮松
梨花下，以“香轮莫辗青青破”，各赋《梨花诗》，清叔得“愁”
字。诗曰：“共饮梨花下，梨花插满头。清香来玉树，白蚁
泛金瓯。妆靓青娥妒，光凝粉蝶羞。年年寒食夜，吟绕
不胜愁。”众客阁笔。

钱功《澹山杂识》：“张文潜饮酒能及斗馀，每过先君，未
尝不醉。吾家酒器，惟银葵花最大，几容一升。一日先
君以盘盏饮之，潜意不快，谓先君曰：‘愿借水心亭饮
之’。先君命换盏，且问文潜所以名，文潜曰：‘饮必有馀沥，蝇子正飞在残蕊上，岂非人之水心亭乎’？”坐客皆
大笑。

《宋史陈东传》：“东字少阳，镇江丹阳人。早有隽声，俶傥
负气，不戚戚于贫贱。蔡京、王黼方用事，人莫敢指言，
独东无所隐讳，所至宴集坐客，惧为己累，稍引去。”
《名臣言行录外集》：“胡文定公子弟或近出宴集，虽夜
已深，犹未寝，必俟其归，验其醉否，且问其所集何客，
所论何事，有益无益，以是为常。”

《鸡肋编》：“米元章有好洁之癖，宗室华源邵王仲家多
声妓，常欲验之。大会宾客，独设一榻待之，使数卒解
衣袒臂，奉其酒馔。是姬环于他客，杯盘狼籍。久之，亦
自迁坐于众宾之间。”

《梦华录》：“如州东仁和店，新门里会仙楼正店，常有十
分厅馆，动使各各足备，不尚少阙一件。大抵都人风
俗奢侈，度量稍宽，凡酒店中不问何人，止两人对坐
饮酒，亦须用注碗一副，盘盏两副，果菜楪各五片，水
菜碗三五只，即银近百两矣。虽一人独饮，碗遂亦用
银盂之类。其果子菜蔬，无非精洁。若别要下酒，即使”
人外买软羊、龟背、大小骨、诸色包子、玉板鲊、生削巴
子、瓜姜之类。

《春渚纪闻》：姑苏李章敏于调戏，偶赴邻人小集，主人
者虽富而素鄙。会次，章适坐其傍，既进馔，章视主人
之前一煎鲑特大于众客者，章即请于主人曰：“章与
主人俱苏人也，每见人书‘苏’字，不同其鱼不知合在
左边者是，在右边者是也？”主人曰：“古人作字，不拘一
体，移易从便也。”章即引手取主人之鱼示众客曰：“领
主人指㧑，今日左边之鱼，亦合从便移过右边，如何？”
一座辍饭而笑，终席乃已。

《清波杂志》：蕲王每与军官饮，用巨觥无算，不设果肴。
王权一日窃怀一萝卜，蕲王见之大怒曰：“小子如此
口馋！”俾趋前，以手按其额，痛不可忍，随成痕肿，既乃
复与之饮。

《行都纪事》：杨诚斋名万里，字廷秀。为监司时，巡历至
一郡，郡守盛礼以宴之。时适初夏，有官妓歌《贺新郎》
词以送酒，其中有“万里云帆何时到”，诚斋遽曰：“万里
昨日到。”太守大惭，即监系官妓。

朱晦庵为仓使时，某郡太守遭捃摭，几为按治，忧惶
百端。未几，晦庵易节它路，喜可知也。有寄居官署者，
因召守饮，出宠姬歌《大圣乐》，至末句云：“休眉锁，问朱
颜去了，还更来么。”太守为之起舞也。

《春渚纪闻》：“毛泽民为嘉兴郡守，于郡城绝景处增广
楼居名‘月波’者，日与宾客燕集其上。”

《见闻搜玉》：韩忠武王归第，绝口不言兵，自号清凉居
士，时乘小骡放荡西湖。一日至香林园，苏仲虎方宴
客，王径造之，尽醉而归。明日手书一词遗之云：“冬日
春山潇洒静，春来山暖花浓。少年衰老与花同。世间
名利客，富贵与贫穷。贪忙不是长生药，清闲不是死
家风。劝君识取主人翁。单方只一味，尽在不言中。”
《清波杂志》：“煇居建康，春晚赴张德共会于西园，呼数
辈为侑。酒酣，忽有传府命呼其人。时张安国开府方
两日，其人临去求自解之说，众谓但以实告，况社中
二客不至，必留铃斋。翌日询之，如所料焉。歌者既去，
坐客骆适正即席赋诗云：‘花随春尽觅无痕，尚续馀
欢侑素樽。一曲未终人已去，西园灯火欲黄昏’。”《煇尝
赓和，不记也》。

群赴郡宴，甲年少，勇于见色。甫就席，乙以服辞，乃命
彻乐。甲尤乙曰：“败一席之欢尔也。真所谓不自殒灭，
祸延过客也。”宾主为之烘堂。五十年前，服亲丧，终制
不觞客，人亦不敢招置。亲旧欲相款，必就寺观具素
馔，仍不置酒。时谓当然，不以为异。

近年上官遇僚属日益简倨，纵有从厚者，皆以失体
之名归之。顷黄徽猷为漕江东，尝对客言：“公厅上论
职事，或未免厉辞色，若杯酒间，讵可无和气以相接？
晚会彻俎，有应循廊者，岂有竟夕相陪，笑语从容，昏
夜使其偕执事者仆仆疾趋者乎？”当悉俾就席次登
车，且云：“是亦前辈故事也。”后得一小说：“韩黄门持国”
典藩，觞客早食，则凛然谈经史节义及政事设施。晚
集则命妓劝酒，尽欢而罢。虽簿尉小官，悉令登车上
马而去。黄所云“前辈故事”，其谓是耶？

《齐东野语》：帝尝禁诸司官非时会合，以其族谈不修
职业故也。李安国为郎官，一日，有荐术士至部中，同
省因会集言命，翼日御批问故，同省窘甚，咸欲饰辞
自解。安国独曰：“以实告，其过小；为欺，其罪大。”因援鲁
肃简市饮故事，引咎以闻，同者从之。既而事寝不行。
越三日，李遂除吏部侍郎。

《宋史陈韡传》：“崔福者，故群盗，因隶军籍，累从韡捕贼，
积功至刺史。大将军。后从韡留隆兴。既而韡移金陵，
而福犹在隆兴，属通判与郡僚燕滕王阁，福恚其不
见招，道遇民愬冤者，福携其人直至饮所，责以郡官
不理民事，麾诸卒尽碎饮具，官吏皆惴恐窜去，莫敢
婴其锋。韡知之，遂檄建康，署为钤辖